DAUGAVPILS UNIVERSITĀTES

SENĀTA NOLIKUMS

1. Senāts ir Daugavpils Universitātes (DU) koleģiāla augstākā akadēmiskā lēmējinstitūcija, kas ir atbildīga par DU izglītības, pētniecības, radošās darbības izcilību, attīstību un atbilstību starptautiski atzītiem kvalitātes standartiem. Senāts regulē DU akadēmiskās, radošās un zinātniskās darbības jomas.

2. Senāts darbojas saskaņā ar DU Satversmē noteikto kārtību un Senāta apstiprināto nolikumu.

3. Senāts augstskolas autonomijas ietvaros aizsargā un nodrošina akadēmiskā personāla un studējošo akadēmisko brīvību.

4. DU Senāts:

 4.1. izstrādā DU Satversmes un tās grozījumu projektu. Senāts ir atbildīgs par Satversmes atbilstību augstskolas attīstības vajadzībām un normatīvajiem aktiem;

4.2. apstiprina DU studiju procesa attīstības plānu, sniedz Padomei priekšlikumus par attīstāmām studiju jomām;

4.3. pēc rektora ierosinajuma lemj par:

 4.3.1. studiju virzienu atvēršanu, attīstību un slēgšanu;

 4.3.2. studiju programmu atvēršanu, saturu un attīstību, kā arī slēgšanu;

 4.3.3. prasībām, procedūrām un pārbaudījumiem grādu un kvalifikāciju iegūšanai.

4.4. apstiprina DU zinātniskās un mākslinieciski radošās darbības attīstības plānu, rosina konkrētu zinātniskās darbības virzienu īstenošanu;

4.5. nosaka prasības ievēlēšanai akadēmiskajos amatos un akadēmiskā personāla vērtēšanas kritērijus;

4.6. nosaka ar akadēmiskā godīguma ievērošanu saistītās prasības un procedūras;

4.7. DU Satversmē noteiktajā kārtībā izvirza locekļus DU Padomei;

4.8. var rosināt rektora atcelšanu no amata;

4.9. sniedz atzinumu, izskata un izsaka priekšlikumus par DU attīstības stratēģiju, budžetu, DU struktūrvienību izveidošanu, reorganizāciju un likvidāciju un nekustamā īpašuma attīstības plānu pirms to skatīšanas Padomē. Ja Senāts neatbalsta kādu no minētajiem dokumentiem, tā apstiprināšana un virzīšana Padomei tiek atlikta uz vienu mēnesi. Ja dokuments mēneša laikā Senātā netiek saskaņots, tas tiek izskatīts Padomē, uzklausot Senāta iebildumus;

4.10. ir tiesīgs atsevišķu jautājumu koordinācijai un risināšanai izveidot komisijas. Komisiju veidošanas un darbības kārtību nosaka Senāta nolikums. Komisiju darbības kārtību reglamentē Senāta apstiprināti nolikumi.

5. Senātu ievēlē Satversmes sapulce uz trim gadiem.

6. Senātu veido 15 locekļi, no tiem – 11 DU akadēmiskā personāla pārstāvji, kurus ievēlē Satversmes sapulce un 3 studējošo pārstāvji, kurus ievēlē studējošo pašpārvalde un apstiprina Senāts, rektors ir tā loceklis saskaņā ar ieņemamo amatu.

7. Senāta locekļi no sava vidus ievēlē Senāta priekšsēdētāju. Senāta priekšsēdētājam balsojumos ir izšķirošā balss, ja balsis sadalās līdzīgi.

8. Senāta sēdes vada Senāta priekšsēdētājs vai vietnieks. Senāta sēdes notiek klātienē vai attālināti.

9. Senāta darbu organizē un nodrošina Senāta vadība: priekšsēdētājs, priekšsēdētāja vietnieks un sekretārs. Rektors var apturēt Senāta lēmuma darbību tūlīt pēc tā pieņemšanas, ja lēmums ir pretrunā likumiem un citiem normatīvajiem aktiem vai DU Satversmei.

10. Institūcija, kas ievēlējusi Senāta locekli, pēc pašas iniciatīvas vai pēc Senāta priekšsēdētāja vai piecu Senāta locekļu ierosinājuma var lemt par Senāta locekļa atsaukšanu, ja tas savā darbībā ir pārkāpis likumu, rīkojies necienīgi Senāta locekļa statusam, nav pienācīgi pildījis savus pienākumus vai arī ir zaudējis izvirzītāja uzticību. Senāta loceklis zaudē amatu, ja institūcija, kas to ievēlējusi, nobalso par viņa atsaukšanu.11. Ja senators pārtrauc darba (studiju) attiecības ar DU vai izmainās viņa amats, viņa senatora pilnvaras beidzas ar nākošo dienu pēc rīkojuma izdošanas. Ja senators pārtrauc darbu Senātā pēc paša vēlēšanās, viņa senatora pilnvaras beidzas ar nākošo dienu pēc rakstiska atteikuma iesniegšanas Senāta priekšsēdētājam. Viņa vietā attiecīgā personāla grupa deleģē jaunu senatoru, kuru apstiprina Senāts.

12. Senāta sēde ir pilntiesīga, ja tajā piedalās ne mazāk kā divas trešdaļas no senatoru kopējā skaita.

13. Senāta lēmumus pieņem ar senatoru kopējā skaita balsu vairākumu. Senāta lēmumi, kuri saistīti ar finansēm, stājas spēkā pēc rektora rīkojuma izdošanas.

14. Senāta sēdes ir atklātas tikai DU personālam. Pēc Senāta uzaicinājuma sēdēs var piedalīties arī citas personas. Tās var būt slēgtas, ja to pieprasa ne mazāk kā ¾ klātesošo senatoru.

15. Studentiem Senātā ir atliekošā veto tiesības jautājumos, kas skar studējošo intereses. Pēc veto piemērošanas jautājumu izskata saskaņošanas komisijā, ko izveido Senāts pēc paritātes principa.

16. Senāta sēdes notiek ne retāk kā vienu reizi divos mēnešos. Senāta sēdes dienu izziņo vismaz nedēļu iepriekš, izsūtot personāli katram senatoram adresētu paziņojumu ar Senāta sēdes dienas kartību.

17. Senāta sēdes atklāj un vada Senāta priekšsēdētājs vai viņa vietnieks. Senāta sēdes protokolē. Sēdes protokolu paraksta Senāta sēdes vadītājs un sekretārs.

18. Senāta sēdes darbu un materiālu sagatavošanu organizē Senāta sekretārs.

19. Jautājumus izskatīšanai Senātā var iesniegt rektors, prorektori, senatori, studējošo pašpārvalde un struktūrvienību vadītāji. Materiālus par izskatāmo jautājumu iesniedz Senāta sekretāram ne vēlāk kā divas nedēļas pirms Senāta sēdes.

20. Senātā pieņemtos lēmumus var pārsūdzēt DU Akadēmiskajā šķīrējtiesā vienas nedēļas laikā pēc Senāta sēdes, iesniedzot iesniegumu ar motivētu lēmuma atcelšanas prasību. Kārtējā Senāta sēdē Akadēmiskā šķīrējtiesa ziņo par iesnieguma izskatīšanas rezultātiem. Ja Akadēmiskā šķīrējtiesa atzīst to par pamatotu, jautājumu Senātā izskata atkārtoti, ja atzīst par nepamatotu, Senāta lēmums paliek spēkā.

21. Senāta dokumentācija tiek iekļauta DU lietu nomenklatūrā kā patstāvīgas struktūrvienības lietas.